b'\n_START_ARTICLE_\nBulduri\xc5\xb3 konferencija\n_START_PARAGRAPH_\nBulduri\xc5\xb3 konferencija arba Rygos konferencija \xe2\x80\x93 Estijos, Latvijos, Lenkijos, Ukrainos, Lietuvos ir Suomijos atstov\xc5\xb3 konferencija, \xc4\xafvykusi 1920 m. rugpj\xc5\xab\xc4\x8dio 6 d. \xe2\x80\x93 rugs\xc4\x97jo 6 d. Bulduriuose (latv. Bulduri, dab. J\xc5\xabrmalos dalis).\n_START_SECTION_\nLietuvos pozicija\n_START_PARAGRAPH_\nLietuva, kuriai gr\xc4\x97s\xc4\x97 Lenkijos agresija, si\xc5\xabl\xc4\x97 Latvijai ir Estijai vietoj 5 sudaryti 3 \xc5\xa1ali\xc5\xb3 s\xc4\x85jung\xc4\x85, ta\xc4\x8diau pasi\xc5\xablymas nebuvo priimtas. Lietuvos atstovai, pasira\xc5\xa1ydami politin\xc4\x99 sutart\xc4\xaf, parei\xc5\xa1k\xc4\x97, kad kol nebus sureguliuoti jos santykiai su Lenkija, Baltijos \xc5\xa1ali\xc5\xb3 s\xc4\x85junga, kuriai priklausyt\xc5\xb3 ir Lenkija, negalima. Lietuva atsisak\xc4\x97 prisijungti prie karin\xc4\x97s konvencijos. Lenkija siek\xc4\x97 sudaryti karin\xc4\x99 s\xc4\x85jung\xc4\x85, bet trukd\xc4\x97 konfliktas su Lietuva. Konferencija pri\xc4\x97m\xc4\x97 rezoliucij\xc4\x85, rekomenduojan\xc4\x8di\xc4\x85 abiej\xc5\xb3 \xc5\xa1ali\xc5\xb3 vyriausyb\xc4\x97ms nedelsiant prad\xc4\x97ti derybas d\xc4\x97l tarpusavio santyki\xc5\xb3.\n_START_SECTION_\nKarin\xc4\x97 konvencija\n_START_PARAGRAPH_\nKarin\xc4\x97s konvencijos projekte buvo numatyta, kad kilus vienos ar keli\xc5\xb3 konvencijos dalyvi\xc5\xb3 konfliktui su Soviet\xc5\xb3 Rusija, kitos konvencijos \xc5\xa1alys paskelbs jai kar\xc4\x85 ir prad\xc4\x97s karo veiksmus visomis karin\xc4\x97mis paj\xc4\x97gomis. Tur\xc4\x97jo b\xc5\xabti paskirtas jungtini\xc5\xb3 karini\xc5\xb3 paj\xc4\x97g\xc5\xb3 vyriausiais vadas ir \xc5\xa1tabo vir\xc5\xa1ininkas. Latvijos vyriausyb\xc4\x97 sutiko leisti Konferencijos \xc5\xa1ali\xc5\xb3 laivams \xc4\xafplaukti \xc4\xaf Latvijos uostus ir plaukioti jos teritoriniuose vandenyse per mokom\xc4\x85sias pratybas. _NEWLINE_1920 m. rugs\xc4\x97jo 1 d. buvo tartasi sudaryti Estijos, Latvijos, Lenkijos ir Lietuvos karin\xc4\x99 s\xc4\x85jung\xc4\x85 prie\xc5\xa1 Vokietij\xc4\x85, bet Suomija dalyvauti atsisak\xc4\x97.\n_START_SECTION_\nSutartis\n_START_PARAGRAPH_\n1920 m. rugpj\xc5\xab\xc4\x8dio 31 d. buvo pasira\xc5\xa1yta politin\xc4\x97 sutartis, pagal kuri\xc4\x85 \xc5\xa1alys susitar\xc4\x97: pripa\xc5\xbeinti viena kit\xc4\x85 de jure (jei tai dar nepadaryta); taikiai sureguliuoti gin\xc4\x8dijamus pasienio ir teritorinius klausimus (nepasisekus kreiptis \xc4\xaf tre\xc4\x8di\xc5\xb3j\xc5\xb3 teism\xc4\x85 arba \xc4\xaf Taut\xc5\xb3 s\xc4\x85jung\xc4\x85); nedalyvauti susitarimuose, prie\xc5\xa1i\xc5\xa1kuose kitoms sutarties \xc5\xa1alims; sudaryti karin\xc4\x99 konvencij\xc4\x85, i\xc5\xa1 esm\xc4\x97s skirt\xc4\x85 apsaugai nuo bol\xc5\xa1evik\xc5\xb3 valdomos Rusijos.\n_START_SECTION_\nPasekm\xc4\x97s\n_START_PARAGRAPH_\n1920 m. spalio 9 d. Lenkijos kariuomen\xc4\x97s rinktinei, vadovaujamai L. \xc5\xbdeligovskio, u\xc5\xbegrobus Vilni\xc5\xb3, Lietuvos ir Lenkijos santykiai nutr\xc5\xabko. Lietuvos vyriausyb\xc4\x97 atsisak\xc4\x97 ratifikuoti politin\xc4\x99 sutart\xc4\xaf, d\xc4\x97l to jos neratifikavo ir kitos valstyb\xc4\x97s. _NEWLINE_Konferencija pareng\xc4\x97 Baltijos valstybi\xc5\xb3 delegacij\xc5\xb3 tarybos statut\xc4\x85; taryba veik\xc4\x97 2 m., bet Lietuva joje nedalyvavo. Teisin\xc4\x97 Konferencijos komisija pareng\xc4\x97 teisini\xc5\xb3 konvencij\xc5\xb3 (konsul\xc5\xb3, pa\xc5\xa1to ir telegrafo, civilinio proceso) projekt\xc5\xb3, kurie v\xc4\x97liau buvo priimti ir pasira\xc5\xa1yti.'